《赠定参政自南海抽分还省三十韵》
元代·刘崧

天堑山河壮，皇图日月开。鹓鳞登汉阙，玉帛上燕台。

民赋中邦登，蛮艘海外来。货源恒混混，禁网自恢恢。

粉署参元佐，金闺著彦才。江湖资保障，台阁挺奇瑰。

凤诏优南徙，鹏风得远培。节分东广会，春动海南隈。

厉瘴驱山雾，惊潮隐地雷。水光浮溟涬，宝气登蓬莱。

机杼鲛绡结，楼台蜃气摧。鲸鲵谢唐突，雕鹗且徘徊。

众水通洪汇，三山据绝垓。雪舻衔浩淼，云舸驾崔嵬。

错落青鼍甲，弯环紫鳄腮。珊瑚红的皪，孔雀翠毰毸。

花角裁犀定，明珠割蚌胎。荔浆翻翠杓，蔗沈冻螺杯。

压轴龙香重，崇箱海错该。牙筹劳永夜，鞭算积微埃。

市价曾无贰，宽征信有推。夷商歌岂弟，硐獠慕嬉孩。

河汉张骞入，江淮刘晏回。几时淹去佩，及此送归桅。

寥落山城暮，微茫水驿洄。野人瞻衮绣，中使拥鞍{革雋}。

早应云间瑞，行膺日下催。赏褒增玉秩，迎劳锡琼醅。

禹服终成赋，虞廷可阜财。明堂抡柱石，元鼎赖盐梅。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。